safouaneb/arywiki huggingface dataset:
طازمانيا

طازمانيا (بالنݣليزية: Tasmania) هي وحدة من لويلايات ديال ؤسطراليا. كاتسمى "ݣزيرة التفاح" (بالنݣليزية: The Apple Isle)، ولعاصيمة ديالها هي هوبارت. ؤسطراليا دلجانوب فيها سادس اكبر عدد ديال الناس، واللي واصل ل541 الف واحد. لميساحة ديال طازمانيا هي 68، 401 كم². اللي كتاشف هاد لݣزيرة هو هابيل طازمان ف1642. لجغرافيا. الجبال فهاد لݣزيرة كاينين فلوسط لغربي، واكبر جبل تما هو جبل اوصا اللي واصل الطول ديالو ل1، 617 ميترو. من غير هادشي لغالبية ديال لارض فيها السهول، اللي ميساحة كبيرة منهوم مازال فيها لغابات. اكبر غابة مطيرة فؤسطراليا هي طاركين، اللي فيها لحديقة لوطنية ديال واد صاڤيدج، واللي لميساحة ديالها هي 3، 800 كيلوميطر مربع. لمناخ ديال طازمانيا بارد نسبيا على لباقي ديال ؤسطراليا، وكايطراو فيه لفصول بربعة. الصيف كايجي من دجنبر حتال فبراير، ولحرارة ديال لبحر ماكاتفوتش °21. لداخل كايكون بارد وقليل فين كايفوت °24، امّا الجبال كاتهبط فيهوم حتال °4. لخريف كايجي من مارس حتال ماي، وكايكون فيه الطقس مستاقر. لفصل ديال الشتا كايجي من يونيو حتال غشت، ولبلايص اللي فيهوم الجبال كايقدر يطيح فيهوم التلج. لحرارة لكتيرة كاتوصل فهاد لفصل ل°12، ويقدر تهبط حتال °3 فالجبال. الربيع كايجي من شتنبر حتال نونبر، وخا التلج كايطيح حتال اللخر ديال اكتوبر. السكان. السكان ديال طازمانيا مامخلطينش بزاف ولاغلبية اما عندو اصول من بريطانيا اولا من ارلاندا. 65% تقريبا ديال السكان جايين من 10 الاف فاميلة اللي اسسات طازمانيا من لوسط ديال لقرن 19. حتال 2012 كانت طازمانيا فيها لخصوبة بزاف وكانت كولا مرة كاتولد فلمعدال 2. 24 دري. مع جات 2012 هبط هاد لمعدال ل 2. 1. واخا هكاك لويلاية عندها تاني اكبر معدّال ديال لخصوبة من مورا لارض دالشمال.
ڤيكطوريا (ؤسطراليا)

ڤيكطوريا (بالنݣليزية: Victoria) هي وحدة من لويلايات ديال ؤسطراليا. كاتسمى "لويلاية دالجرادي" (بالنݣليزية: The Garden State)، ولعاصيمة ديالها هي ميلبورن. ڤيكطوريا فيها تاني اكبر عدد ديال الناس، واللي واصل قريب ل6 دلمليون ف2016. لميساحة ديال ڤيكطوريا هي 227، 444 كم². لجغرافيا. ڤيكطوريا فيها بزاف ديال لمناطيق اللي متنوعة لا من ناحية لجيولوجيا ولا من لموناخ ولا من التضاريس. الجبولة دلالپ لڤيكطورية طالعة حتال 2000 ميترو وكايطيح فيها التلج وغالبا ماكاتبقى مغطية بيه. كاينين بزاف ديال لويدان والسهول فلويلاية. تسجلات الدرجة لعالية ديال السخونية ݣاع فلويلاية نهار 7 فبراير 2009 ؤوصلات ل °48. 8 فمدينة هوپتون. الجبولة دلالپ لڤيكطورية هوما لبلايص اللي كايكونو باردين. تسجلات الدرجة لكبيرة ديال لبرودية نهار 15 يونيو 1965 ؤوصلات ل °11. 7 − فاوميو، ونهار 3 يوليوز 1970 ف فولز كريك. اكتر شتا طاحت فنهار واحد فڤيكطوريا وصلات ل377. 8 ملم فتايدال ريڤر فلحديقة لوطنية دويلسونز پرومونطوري نهار 23 مارس 2011.
ؤسطراليا دلغرب

ؤسطراليا دلغرب (بالنݣليزية: South Australia) هي وحدة من لويلايات ديال ؤسطراليا. كاتسمى "لويلاية الدهبية" (بالنݣليزية: The Golden State)، ولعاصيمة ديالها هي پيرت. ؤسطراليا دلغرب فيها رابع اكبر عدد ديال الناس، واللي واصل لجوج دلمليون و474 الف واحد ف2016. لميساحة ديال ؤسطراليا دلغرب هي 2، 527، 013 كم². لموقع ولموناخ. كاينة ؤسطراليا دلغرب فلغرب ديال لبلاد. هاد لويلاية داير بيها لارض دالشمال و ؤسطراليا دلجانوب من جيهة الشرق، ولمحيط لهندي من جيهة لغرب. الطول ديال لبحورة دؤسطراليا دلغرب واصل ل20781 كيلوميطر. لوسط ديال لويلاية فيه لمناطيق الناشفة، وماكاطيحش فيها بزاف ديال الشتا. الشمال ولجانوب لغربي ديال لويلاية هوما اللي كاطيح فيهوم الشتا، اللي تقدر توصل فالشمال ل1500 ملم. التلج قليل فبن كايطيح والا طاح ماكايفوتش 5 سنتيمتر وماكايدوزش نهارو. اعلى درجة تسجلات فؤسطراليا دلغرب هي °50. 5 فمحطة ماردي نهار 19 فبراير 1998. اقل درجة ديال لحرارة تسجلات كانت وصلات ل °7. 2 − فلمرصاد لفلكي ديال اي بيرد نهار 17 غشت 2008.
لأرض دلعاصيمة دؤسطراليا

لارض دلعاصيمة دؤسطراليا (بالنݣليزية: Australian Capital Territory) هي وحدة من لويلايات ديال ؤسطراليا. كاتسمى "لعاصيمة دلامة" (بالنݣليزية: The Nation's Capital)، ولعاصيمة ديالها هي كانبيرا اللي هي لعاصيمة ديال لبلاد. لارض دلعاصيمة دؤسطراليا فيها سابع اكبر عدد ديال الناس، واللي واصل 396، 857 واحد ف2016. لميساحة ديال لارض دلعاصيمة دؤسطراليا هي 2، 358 كم². لموناخ. يناير هو الشهر السخون هنايا وكاتوصل فيه لحرارة ل°27. 7. فيوليوز كاتهبط لمعدالات ديال لحرارة ل°11. 2. اعلى حرارة تسجلات فهاد لويلاية هي °44 نهار 4 يناير 2020. اقل درجة تسجلات كانت °10- نهار 11 يوليوز 1971.
ويلايات ؤسطراليا

لويلايات ديال ؤسطراليا هي لحوكومات لجهوية ديال ؤسطراليا، مختالفة على لحوكومة لفيديرالية اولّا لحوكومات لمحلية. لويلايات هي جهات مستاقلة عندها ستيقلال مالي وحكم داتي بدساتير ديالها وقوانين وبوليس وويزارات ومؤسسات سلطوية خاصة بكولا وحدة وهي اللي كاتسير لحياة لعامة فديك لويلاية. تجمعو هاد لويلايات نهار 1 يناير 1901 باش يعطيو لكومونويلت ديال ؤسطراليا (بالنݣليزية: Commonwealth of Australia). ؤسطراليا فيها ستة ديال لويلايات: نيوساوت ويلز، كوينزلاند، ؤسطراليا دلجانوب، طازمانيا، ڤيكطوريا وؤسطراليا دلغرب. زيادة على هادشي، كاينين تلاتة ديال لاراضي، جوج منهوم كبار: لارض دالشمال ولارض دلعاصيمة دؤسطراليا. لويلايات ولاراضي ديال ؤسطراليا. ؤسطراليا دلغرب لارض دالشمال ؤسطراليا دلجانوب كوينزلاند طازمانيا نيوساوت ويلز لارض دلعاصيمة دؤسطراليا← ڤيكطوريا لويلايات تاع ؤسطراليا. ؤسطراليا فيها ستة ديال لويلايات: لاراضي تاع ؤسطراليا. ؤسطراليا فيها تلاتة تاع لاراضي:
كانبيرا

كانبيرا (بالنݣليزية: Canberra) هي مدينة ؤسطرالية وهي لعاصيمة ديال لارض دلعاصيمة دؤسطراليا. تبنات ف1913 على التصميم ديال لمهنديسين لميريكانيين والتر وماريون ݣريفين. تسمّات على كلمة كامبيرا اللي جاية من لوغة نݣونّاوال اللي هي وحدة من اللوغات ديال السكان لاصليين دؤسطراليا. لميساحة ديالتها هي 471. 78 كلم² ولعلو ديالها هو 578 ميترو. كايسكنو فيها 431، 380 واحد على حساب التقدير د2020.
داروين

داروين (بالنݣليزية: Darwin) هي مدينة ؤسطرالية وهي لعاصيمة ديال لارض دالشمال. تبنات ف1869. تسمّات على تشارلز داروين واللي عطاها السمية هو جون كليمينتس ويكهام حيتاش كان قبل منو فلباطو ديال ليستيكشاف HMS Beagle. لميساحة ديالتها هي 112. 01 كلم² ولعلو ديالها مزدي معا لبحر. كايسكنو فيها 147، 255 واحد على حساب لاحصاء د 2019. رابت هاد لمدينة وتبنات ربعة ديال لمرّات: مورا لاعصار ديال 1897 وديال 1937 ولقصف ديال الجاپون فلحرب لعالمية للولا ومورا لاعصار ديال 1974.
لپولونية

لپولونية (ب لپولونية język polski ؤلا polszczyzna ؤلا polski) هيّا لوغة سلاڤية غربية كتّهضر سيرتو ف پولونيا. لپولونية لي كانعرفو دابا بدات ف لقرن 16، مكتوبة ب حروف لاتينية، و تبازات على لّهجة ديال مدينة پوزنان و النواحي ديالها، ف غرب پولونيا. اقرب لوغات ل لپولونية هوما تّشيكية، سّلوڤاكية، و صّوربية لي مهضورة ف شرق المانيا.
ميلبورن

ميلبورن (بالنݣليزية: Melbourne) هي مدينة ؤسطرالية وهي لعاصيمة ديال ڤيكطوريا. تبنات ف1835 على يد جون باطمان وجون فاوكنر. لميساحة ديالتها هي 1، 705 كلم² ولعلو ديالها مزدي معا لبحر. كايسكنو فيها 5، 078، 193 واحد على حساب لاحصاء د 2019.
بريزبان

بريزبان (بالنݣليزية: Brisbane) هي مدينة ؤسطرالية وهي لعاصيمة ديال كوينزلاند. تبنات ف1825 على يد هينري ميلر. تسمّات على واد بريزبان اللي براسو تسمّى على طوماس بريزبان. لميساحة ديالتها 15826 هي كلم² ولعلو ديالها مزدي معا لبحر. كايسكنو فيها 2، 560، 700 واحد على حساب لاحصاء د 2020.
هاجيمي إيساياما

هاجيمي ايساياما (ب جاپونية 諫山 創، مزيود ف 29 غشت 1986) هوّا مانݣاكا (كاتب ؤ رسّام د لمانݣا) جاپوني معروف ب اول سيرية د لمانڭا ديالو لّي هيا شينݣيكي نو كيوجين لّي وصل ل شهرة عالمية، ؤ حقق مبيعات كتفوت 100 مليون نسخة ل حد دجنبر 2019.
سيدني

سيدني (بالنݣليزية: Sydney) هي مدينة ؤسطرالية وهي لعاصيمة ديال نيوساوت ويلز. تبنات ف1788 على يد ارتر فيليپ. لميساحة ديالتها هي 12، 144 كلم² ولعلو ديالها هو 6 ميترو. كايسكنو فيها 5، 367، 206 واحد على حساب لاحصاء د 2020.
پيرت

پيرت (بالنݣليزية: Perth) هي مدينة ؤسطرالية وهي لعاصيمة ديال ؤسطراليا دلغرب. تبنات ف1829 على يد لكاپتين جيمس ستيرلينݣ. تسمّات على لڤيلاج دبيرت فسكوطلاندا. لميساحة ديالتها هي 6، 417 كلم² ولعلو ديالها هو 6 ميترو. كايسكنو فيها 2، 125، 114 واحد على حساب لاحصاء د 2020.
أديلايد

اديلايد (بالنݣليزية: Adelaide) هي مدينة ؤسطرالية وهي لعاصيمة ديال ؤسطراليا دلجانوب. تبنات ف1836 على يد لكولونيل ويليام لايت. تسمّات على لملكة اديلايد. لميساحة ديالتها هي 3، 259 كلم² ولعلو ديالها هو 1 ميترو. كايسكنو فيها 1، 345، 777 واحد على حساب لاحصاء د 2018.
هوبارت

هوبارت (بالنݣليزية: Hobart) هي مدينة ؤسطرالية وهي لعاصيمة ديال طازمانيا. تبنات ف1804 وتسمّات على اللورد هوبارت اللي كان وزير ديال لحرب ولمستعمرات فلمملكة لمتحدة. لميساحة ديالتها هي 1، 695 كلم² ولعلو ديالها هو 1، 270 ميترو. كايسكنو فيها 246، 970 واحد على حساب لاحصاء د 2020.
صفيحة هندية ؤسطرالية

الصفيحة لهندية لؤسطرالية هي صفيحة تكتونية كبيرة. هاد الصفيحة فيها لقارة ديال اوقيانوسيا، وداخل معاها الصفيحة لهندية ولمحيط اللي بيناتهوم. بانت هاد الصفيحة من مورا ماندامجو الصفيحات لؤسطرالية ولهندية هادي 43 مليون عام.
إدموند بارتون

السير ادموند بارتون (18 يناير 1849 - 7 يناير 1920) هو اول وزير لول ديال ؤسطراليا. تزاد فݣليب عام 1849 ومات بسكتة قلبية فالجبال الزرقة ف1920. تنتاخب للبرلامان لؤسطرالي ف1901. كان عندو دور كبير فاش رجع ؤسطراليا امة وحدة. لحوكومة ديالو دوّزات قوانين كاتحبس اللي ماشي بيضين باش يجيو لبلادو ودار قانون باش يكون لحق ديال التصويت عند لعيالات. من موراها ولّا قاضي فلمحكامة لعالية.
ديث نوط

دّيت نوط (لعنوان لاصلي デスノート Death Note بمعنى "لكناش د لموت") هيّا سيرية د لمانݣا جاپونية مالفها لمانݣاكا تسوݣومي اوبا، ؤ تنشرات ف مجلة د ويكلي شونن دجامپ من دجنبر 2003 حتال ماي 2006. ف 3 اكتوبر 2006 بدات كاتخرج سيرية د انيمي من لانتاج ديال ستوديو مادهاوس، ف شّين د نيپون تيڤي جّاپونية. نّجاح لكبير لي لقاتو سّيرية، لي ولات كاتّعتابر انيمي كلاسيكي، خلا انتاجات خرين مبازيين عليها يصدرو، منهوم افلام انيمية ؤ حية، روايات، مانݣات ؤ لوعاب د تّيليجو ؤ د لپيسي. لقصة. لقصة د "ديت نوط " كاتعاود علا واحد لعزري جاپوني عبقاري سميتو "ياݣامي لايت " (ؤلا رايطو كيما كاتّنطق ب جّاپونية) لقا دفتار مكتوب علا غلافو ب نّݣليزية "Death Note" (دفتار ؤلا كناش د لموت)، ؤ كتاشف بلي هاد دّفتار عندو قدرة سحرية باش يقتل اي شخص، يلا لواحد كتب فيه سميتو ؤ كان شايف وجهو قبل. هاد دّفتار كان اصلا ف لملكية ديال "رب د لموت" (ب جّاپونية "شينيݣامي")، سميتو "ريوك リューク" لي عايش ف عالام ديال شّينيݣامي ؤ كيراقب شنو كيطرا ف لعالام د بنادم حيت جاه لمالال ؤ بغا يقصّر ؤ يدوّز لوقت، ؤ من بعد كينزل ل لعالام د بنادم ؤ يتلاقا معا لايت. لايت غادي يخدّم دّيت نوط باش يبدا يقتل لمجرمين ؤ يرد لعالام امن كتر، علا حساب تّصور ديالو، ولاكين معا لوقت ولّات عندو عقدة د رّب، يعني ولا كيحساب ليه راسو بلي عندو لحق باش يقرر شكون ف بنادم لي مزيان ؤ شكون لي شرير ؤ كيستاحق لموت، ؤ بلي اي واحد كيعارضو ؤلا كيحاول يحبسو من تحقيق لاهداف ديالو، حتا هوا كيستاحق لموت. سّيناريو كيتبّع لمواجهة مابين لايت ؤ واحد دّيتيكتيڤ، عبقاري حتا هوّا، مسمي راسو "ايل L"، ؤ مامبينش راسو ؤ سميتو لحقيقية، ؤ سّطراتيجيات دّكية لي كيخدّم كولا واحد فيهوم باش يشد لاخور ؤ يسالي معاه.
واد تامري

واد تامري هو واحد الواد كاين ف لغرب ديال لمغريب تايصب ف لمحيط لاطلسي حدا تامري. تاينشف تقريبا كامل ف اللخر ديال الصيف قبل ما تصب الشتا. فهاد الواد تايعيش الطير ديال بومنجل اللي كاين غير ف لمغريب و ف لمنتزه ديال سوس ماسة الوطني. تايكون عادة حدا المصب ديال الواد. لما ديال لواد فيه بزاف ديال الرواسب الصغار و اللي تايجيو من الجبال ف الشرق. تقاست لحموضية قبل لخريف و عطات 9. 6.
لجيش لإمبراطوري جاپوني

لجيش لامبراطوري جّاپوني (ب جاپونية 大日本帝国陸軍، "داي نيپّون طييْكوكو ريكوݣون" بمعنى "لجيش ديال لامبراطورية جّاپونية لكبيرة") هيّا سّمية ديال لجيش لارضي جّاپوني مابين 1868 ؤ 1945، لّي كان تابع ل لامبراطور د جاپون كا قايد كبير ديالو، ؤ مسيّر من طرف ليطاماجور ديال لجيش لامبراطوري جّاپوني.
مانݣاكا

لمانݣاكا ؤلا فنان د لمانݣا (ب جاپونية 漫画家) هوّا شخص كيكتب ؤ كيرسم مانݣات، لّي هوما حجّايات مصورين عادة كيتنتجو ف جّاپون. ف جّاپون اي حجّاية مصورة كتسما مانݣا، ؤ اي فنان كينتجها كيتسما مانݣاكا. برا جّاپون هاد لمصطلحات كتخدّم ب لخصوص علا لمانݣات د جّاپون ؤ لفنّانين لّي كيصاوبوهم. كلمت "مانڭاكا" مركّبة من "مانڭا" لي كاتعني "حجاية مصورة"، ؤ "كا" لي هيّا مزيودة ف جّاپونية لي كاتعني بشكل عام "لخيبرة ؤلا لمعرفة ف شي حاجة".
فاطمة مروان

فاطمة مروان (مزيودة ف 1952 ف بنسليمان) كانت قبل شادّة لمنصب ديال وزيرة د صّناعة تّقليدية ؤ لقتيصاد لجتيماعي ؤ تّضامني، ؤ هيّا متخرجة من كلية د طب ف ليون ف فرانسا. تّعينات وزيرة د صناعة تقليدية ؤ لقتيصاد لجتيماعي ف 10 اكتوبر 2013، من حزب تجمع لوطني د لاحرار ؤ بقات فاطمة مروان كتشغل نفس لمنصب حتال 5 ابريل 2017. ساهمت ف صّياغة د لبرنامج ديال حزب تجمع لوطني د لاحرار ف مجالات صّحة ؤ تّعليم، ؤ اطرات بزاف ديال لّقاءات د لحزب. ؤ شغلت فاطمة مروان شحال هادا منصب ديال استاذة ف لكلية د طّب ؤ صّيدلة ف دّارلبيضا، ؤ طبيبة ختصاصية ف امراض لغدد ؤ سّكّار ؤ تّغدية ف لمركز لاستشفائي لجامعي بن رشد، ؤ رئيسة ديال لجمعية لمغربية ل امراض لغدد ؤ سّكّار ؤ تّغدية. ؤ هيّا عضوة منتاخبة ف لّجنة لعلمية ف كلية د طّب ؤ صّيدلة ف دّارلبيضا، ؤ عضوة ف لّجنة لوطنية ل لوقاية ؤ محاربة مرض سّكّار ف وزارة صّحة. ؤ صدرات فاطمة مروان بزاف د لمقالات ؤ دّراسات لعلمية ف مجلات ؤ جورنالات علمية دولية متخصصة. ؤ هيّا عضوة ف جمعية دارلبيضا شيكاݣو سيستر سيتيز، ؤ كاتساهم بشكل كبير ف لمجال صّحي ؤ ف تعزيز لعمل لجتيماعي. ؤ من نهار خرجات من لقطاع لعمومي ف عام 2005، بقات فاطمة مروان كتمارس ف اطار لقطاع لخاص كا طبيبة ختيصاصية ف امراض لغدد ؤ سّكّار ؤ تّغدية.
واحة تغمرت

واحة تغمرت هي واحد لواحة كاينا ف لجماعة ديال اسرير لي بعيدة على مدينة ݣلميم بـ 10 كلم. هاد لواحة كايجيو ليها بزاف ديال سياح لمغاربة وحتى لبرانيين، وفيها كاينين بزاف ديال دور ضيافة لي كايسيروها ناس لي هوما نيت ساكنين ف لواحة وكيقدمو خدمات للزوار والسياح ديال لواحة. واحة تغمرت مشهورة بزاف في المنطقة ديال كلميم حيتاش فيها مناظر طبيعية زوينة بزاف واشجار ديال النخيل، ولكن هاذ الواحة تعرضات لبزاف ديال لحرائق اللي اثرو عليها وعلى الجمال ديالها. ولكن كاينين برامج رسمية اللي كيدرسوها المسؤولين باش يعاودو يرجعو الواحة كيفما كانت فالاول، ولكن بينما يوجدو هاذ البرامج، بداو الناس كايزرعو الاشجال المثمرة فالواحة اللي معروفة بيها المنطقة خصوصا الاشجار ديال الرمان والزيتون والكرموص، منها غاذي يعاونو الواحة تحيا من جديد ومنها نيت غاذي يتعلمو الشباب كيفاش يزرعو. المتحف ديال تغمرت. هو واحد المتحف كاين نيت ف الواحة ديال تغمرت وفيه واحد المجموعة ناذرة ومهمة ديال القطع الاثرية اللي كاتعبر على المظاهر ديال الحياة والابداع لي كان ومازال كاين عند القبائل الرحل ديال الصحرا. وكايضم هاذ المتحف مجموعة ديال المصنوعات اليدوية اللي مصنوعة من الجلد، واللباس، والادوات الحجرية والمعدنية اللي كانو كايخدمو بيها الناس ديال الصحراء ايام زمان. وبالتالي فهاذ المتحف كايتعتابر معلمة ثقافية وسياحية بامتياز وكايعاون يزيد يشهر المنطقة ويعرف بيها للسياح اللي كايجيو كايكتاشفوها.
بنادم

لبشرية ؤلا لانسانية ؤلا تابنادمية هيّا لمجموع د بنادم (ؤلا باشار ؤلا انسان)، لّي هوما افراد كينتاميو ل نّوع ديال لهوموساپيان، لّي هوّا النوع اللخراني لي باقي فوق لارض ديال ݣنس لهومو ؤ اكتر نوع ف تّنضيمة د لّوليّات منتاشر فوق لارض، ؤ تّعداد ديالو هوّا تقريبا 8 مليار فرد ل حد ليوم. وخا لعولاما كيخدّمو لمصطلح د "بنادم" ؤلا "انسان" على جميع لانواع ديال ڭنس لهومو، تا دوك لي نقارضو، عملياً هاد الجوج كلمات كيتستعملو غير على لهوموساپيان لي كاين دابا. لهوموساپيان بان ب الشكل لحالي ديالو ف قارة افريقيا هادي علاين 300. 000 عام، و اقدم لاتار ديالو تّلقاو ل حد الساعة ف جبل ايغود ف لمغريب. مابين 160. 000 و 60. 000 عام قبل ليوم، بنادم بدا كيتصرف ب طرقان لي كاتبين تطور الدماغ و الدكا عندو، بحال لانتاج ديال لفن و لادوات ل اغراض مختالفة. التورة النيوليتية طرات هادي 13. 000 تقريباً ف الجنوب لغربي د قارة اسيا (و بشكل مستاقل ف بلايص خرين بحال امريكا الجنوبية)، و لي فيها طور بنادم الزراعة، و بدا كيبني تجمعات سكنية كبيرة و مدون و حضارات. بنادم قدر يدير بزاف د لانجازات و يديڤلوپي مجموعة د لمفاهيم لي ماكاينينش ف الطبيعة، بحال الطيكنولوجيا، الصيونص، لفلسفة، الدين، لميطولوجيا و غيرهوم. بنادم عندو قشرة قبل جبهية "prefrontal cortex" متطورة، لي كاتعطيه قدرات بحال اللوغة، لخيال، و لماخدة د لقرارات بشكل واعي، عكس لكائنات لخرة. هادشي خلاه يصنع ادوات طيكنولوجية متطورة، و يخدّم تفكير منطقي معقد، و يراكم لمعرفة على مدى اجيال، باش يبني حضارات. لاصل د لكلمة. كلمة "بنادم" جات من لعربية "بن ادم"، يعني ولد ادم، لي هوّ اول بنادم بان فوق لارض على حساب لمعتقد لاسلامي و لابراهيمي بشكل عام. ف التخدام لعام، الصيغة النتوية د هاد لكلمة "بنادمة" قليل فاش كاتّستعمل، و غالباً كيكون عندها معنى قدحي (ديال السبّان). كيڭول لماتال لمغريبي "لي زرعتيه ينفعك من غير بنادم يلا زرعتيه يقلعك".
إيرين ييݣر

ايرين ييݣر (ب جاپونية エレン・イェーガー، ب لالمانية Eren Jäger) هوّا شخصية خيالية ؤ شّخصية لّولية (رّئيسية) ديال لقصة د شينݣيكي نو كيوجين لّي مالفها هاجيمي ايساياما. لقصة كتبدا ملي كان ايرين ف عمرو 10 سنين، ؤ كتسالا فاش ولّا عندو 19 عام. ايرين شاف مّو كتقتل بشكل وحشي من عند لعمالقة فاش كان صغير، ؤ ولّا دّافع ديالو هوّا يقتل لعمالقة كاملين. من بعد ما تخرج من لاكاديمية لعسكرية، غادي يشارك ف "لمعركة ديال تروست"، لّي غادي يكتاشف فيها بلي عندو لقدرة باش يتحول ل عملاق فيه 15 ميترو. بزاف د لقاريين ؤ لمشاهدين ف لبدية ديال لقصة ماكانتش عاجباهم شّخصية د ايرين، حيت كيبان عدواني ؤ غضبان ؤ ديما كيخصّو شي حد يخرّجو من شي موقف ماشي هوّا هاداك. مي معا تّطور ديال لاحدات كتبدّل شّخصية ديالو ؤ كاتولي شخصيتو معقّدة و صعيب لواحد ياوّلها ؤلا يتوقع شنو غادي يدير. ف جوايز لانيمي د كرانشي رول نسخة 6، ترشّح ارين ييݣر ل جايزة د "احسن بطل د قصة" و ديال احسن "عدو ف قصة"، و ربح التانية.
بيساتسو شونن

بيساتسو شونن ماݣازين ؤلا مجلة بيساتسو شونن (ب جاپونية 別冊少年マガジン) هيّا مجلة شهرية جاپونية كتصدرها كودانشا. لمجلة بدات ف شتنبر 2009، كا اصدار فرعي ديال مجلة ويكلي شونن ماݣازين، لّي حتا هيّا ديالت كودانشا، مي ولّات مستاقلة من بعد. هاد لمجلة تشهرات حيت هيّا فين كانت كتخرج سّيرية د لمانݣا لمشهورة عالميا شينݣيكي نو كيوجين حتال ابريل 2021.
مملكة موريطانية

مملكة موريطانية هيّ مملكة امازيغية لي كانت ف الشمال لغربي ديال افريقيا من لقرن 4 قبل لميلاد تال عام 40 ميلادية. هاد لمملكة كاتمتّل مرحلة ف التاريخ ديال منطقة موريطانية.
إينجينوويتي

اينْجِينُووِّيتِي (ب نݣليزية Ingenuity بمعنى "ابداع"، لملقّبة ب Ginny، "دجيني") هيّا هيليكوپطير روبوطية صغيرة سيفطاتها لوكالة د نازا ل لمريخ، ؤ كاينة تماك من 18 فبراير 2021. ف نهار 19 ابريل 2021، نّازا علنات بلي اينجينوويتي طارت ف سّما ديال لمريخ باش تاخد تصاور ديال هاد لكوكب من لعلو ؤ تسيفطهم ل لارض على طريق لمركبة لام ديالها رّوڤر پيرسيڤيرنس. ف 30 ابريل 2021، نّازا علنات بلي لمهمة د اينجينيوويتي، حيت نجحات بشكل كبير، غادي تزيد تتمدد ب شهر. لهدف لّول ديال اينجينوويتي كان باش تتبت بلي طّيران ممكن ف لمريخ، شّي لّي تحقق. لهدف تّانوي كان باش تجرب مناورات لّي يقدرو ينفعو ف لستيكشاف ديال لمريخ ف لموستقبال. هاد لمهمة جّديدة بدات ف نّص ديال ماي. اينجينوويتي هيّا اول "طيارة" صيفطها بنادم ل لمريخ، ؤ تاني حاجة كاتطير ف سّما د كوكب من غير لارض تصيفطات ل كوكب اخور من مورا لبالونات لي تصيفطو ل ڤينوس ف لمهمة سّوڤياتية ڤيݣا 1 ف 1985. انجينوويتي دارت 72 طيرة ف السما د لمريخ ف مدة د 3 سنين، قبلما يخسر ليها الروطور ف الطيرة اللخرة ديالها ف 18 يناير 2024. سيمانة موراها علنات نازا بلي لمهمة ديالها تسالات. ف لمجموع طارت انجينوويتي مدة د ساعتاين و 48 دقيقة، و ضربات 17 كيلوميطر. لخاصيّات. اينجينوويتي هيّا هيليكوپطير صغيرة، لعلو ديالها نص ميترو، ؤ لوزن ديالها 1. 8 كيلو، ؤ كاتخدم ب طّاقة شّمسية. اينجينوويتي مافيهاش اجهزة علمية، مي مزودة ب ليزر كيخليها تحدد لمسافة ديالها علا سطح د لمريخ، ب كاميرا ب لّوان ؤ ب دقّة ديال 13 ميݣاپيكسيل، ؤ كاميرا ب لبيض ؤ لكحل دّقّة ديالها 0. 5 ميݣاپيكسيل. باش تّواصل معا لارض، اينجينوويتي معتامدة ب شكل كامل علا رّوڤر پيرسيڤيرنس، و لاكين تقدر تواصل معا رّوڤر علا بعد 1 كيلوميطر.
كوضانشا

كودانشا (ب جاپونية، "كابوشيكي ݣايشا كودانشا"، رسميا Kodansha Co. Ltd) هيّا شركة جاپونية خاصة، سّييج ديالها كاين ف بوكنيو ف طوكيو. كودانشا هيّا اكبر شركة جاپونية ديال نّشر، ؤ عندها بزاف د لمجلات تابعة ليها، ب لاضافة ل ديكسيونير معروف ديال جّاپونية هوّا نيهونݣو دايجيتن. شّركة د كودانشا تنشات ف 1909 (عام 42 ف فترة لميجي). لكاپيطال ديالها 300 مليون ين جاپوني، ؤ لمبيعات ديالها ف 2020 وصلات ل 145 مليار ين. رّئيس لحالي ديالها هوّا يوشينوبو نوما.
ستوديو ويت

ستوديو ويت (ب جاپونية 株式会社ウィットスタジオ، "كابوشيكي ݣايشا ويتّو سوتاجيو"، رسميا WIT STUDIO، Inc. ) هيّا شركة ؤ ستوديو جاپوني كينتج رّوسوم بدا لخدمة ديالو ف 1 يونيو 2012. تاسس من طرف منتجين ديال پروداكشن اي دجي، ؤ سّييج ديالو كاين ف موساشينو ف طوكيو. رئيس ديال سّتوديو هوّا جورج وادا ؤ لمدير د لانتاج هوّا تيتسويا ناكاطاكي. ستوديو تشهر سيرتو حيت نتج سّيزونات تّلاتة لّولين ديال شينݣيكي نو كيوجين.
محمد أمجاهد

محمد امجاهد (مزيود ف 1988 ف فرانكفورت، ف المانيا) هوّا صحافي ؤ كاتب مغريبي-الماني قرا لعلوم سّياسية ف لجامعة لحرة د برلين، ؤ عندو جوج كتوبا ب لالمانية كيهضرو علا لعنصرية ف لغرب. حياتو. محمد امجاهد تزاد ف المانيا من واليدين مهاجرين. بّاه كان خدام ف ؤزين، ؤ مّو كا عاملة د نّضافة. ف 1995، مشا ل لمغريب معا فاميلتو ؤ كمل قرايتو تماك. ؤ ف 2007 رجع ل المانيا باش يقرا لعلوم سّياسية ف برلين، ؤ تخرج ف 2014. موراها خدم متطوع ف جورنال د طاݣسشپيݣل حتال 2016، ؤ ب شكل رسمي ف پوسط د صحافي معا مجلة تسايت ماݣاتسين لّي تابعة ل جورنال دي تسايت. ف 2018 ولّا خدام ف دّيپارطومو د سّياسة ديال دي تسايت، ؤ ف 2020 خرج منها ؤ ولّا صحافي حر. من شتنبر 2020، ولّا كيكتب عمود جوجسيماني ف مجلة طاݣستسايتونݣ سميتو "Nafrichten" ("خبار نّافري").
نافري

نّافري (ب لالمانية Nafri، ختيصار ديال Nordafrikaner بمعنى "شمال افريقي" ؤلا ديال Nordafrikanischer Intensivtäter بمعنى "شمال افريقي عندو بزاف د سّوابق") هوّا مصطلح بدا كيخدمو لبوليس ف نوردهاين ڤيستفالن ف المانيا من 2013، ؤ كيشير عادة ل نّاس د شمال افريقيا لّي دارو عمليات اجرامية، وخا ماكاينش تعريف رسمي محدد. لمصطلح تّعرف سيرتو مورا لاحدات ديال لعتيداءات لجنسية ديال قبل راس لعام ف كولونيا ف 2015. هاد لمصطلح ماكيتعتابرش عنصري بحال "نيݣرو" لّي كيتطلق علا نّاس لّي لبشرة ديالهم كحلة، مي عند بزاف د نّاس، سيرتو لالمانيين من اصل شمال افريقي، كيتعتابر سبة، بحال مصطلح "ؤصّي" لّي كيتطلق علا شي واحد اصلو من المانيا شّرقية.
نادية دكالي

نادية دكالي (مزيودة ف 1971 ف مراكش) هيّا كاتبة مغربية المانية كتالف كتوبا د دّراري صغار. حياتها. نادية دّكالي تزادت ف مراكش، ؤ هاجرات معا فاميلتها ف 1976 ل فرانكفورت ف المانيا. وخا تربّات كا مسلمة، واليديها حطوها ف حضانة تابعة ل لكنيسة لكاطوليكية، فين تعلمات لّوغة ؤ تّقافة لالمانية. خدمات مورا ما تخرجات كا مساعدة ف شركة د لاشهار ف فرانكفورت. نادية دّكالي ناشطة ف بزاف د لجمعيات لمدنية، منها جمعيّات تقافية ؤ جمعيّات نسوية ؤ ديال لبزوز. ف 2007 كانت عندها تجربة شخصية معا دري صغير عندو لكونصير، ؤ قرّرات باش تبدا تكتب حجّايات د لبزوز سيرتو لّي عندهم مرض ماكيدّاواش باش تفوّج عليهم. لكتاب لّول ديالها خرج ف 2010 ب عنوان "Fayzal، der Krebsfänger" (فيصل، صيّاد لكونصير). من بعد نتجات راديودراما ب نفس لعنوان. نادية دّكالي كاينة ف لمجلس د لمديرين ديال جمعية Written Art Foundation (مؤسسة د لفن لمكتوب) لّي كتحاول تشجّع لبزوز ؤ شّباب باش يكتبو. ؤ عندها تلاتة د لولاد.
هابيل طازمان

هابيل جانزون طازمان (1603-1659) هو مستكشيف هولاندي ديال لبحر. هو اللي كتاشف طازمانيا ونيوزيلاندا فاش كان مسافر ف1642 و1644، وكان خدّام معا الشركة دلهند الشرقية تاع هولاندا. كان شاف بلايص فؤسطراليا تعرفات من بعد فالتاريخ. طازمانيا ونيوزيلاندا. طازمان ولّا حاكم عام ديال لهند لهولاندية الشرقية. طازمان مشا للشرق ديال ارض ڤان ديمين (طازمانيا من بعد) وعطا لارض لهولاندا نهار 3 دجنبر 1642. مشات لباطوات ديالو للغرب ولقاو نيوزيلاندا. لماوري هاجمو هاد لباطوات فوحدين ديالهوم صغار خاصين بلحرب وربعة ديال لبحارة ماتو. مشا طازمان للشمال الشرقي ولقا طونݣا وفيدجي. مشا من بعد للشمال لغربي لپاپوا غينيا الجديدة ورجع لباطاڤيا (ليوما ايندونيسيا) فيونيو 1643.
أرتر فيليپ

لاميرال ارتر فيليپ (11 اكتوبر 1738 - 31 غشت 1814) هو بحار بريطاني. كان هو اول حاكيم عام ديال نيوساوت ويلز واول مستعمارة ديال ؤروپا فؤسطراليا، واللي هي مدينة سيدني. خليج سيدني. ليام اللولين ديال لمستعمارة دسيدني كانو صعاب. كان عندهوم الزرع اللي يفلحوه، ولايني لرض تمّا كانت عيانة. ماكانوش عارفين على لموناخ، بحال امتى وشحال ديال الشتا كاتطيح. غير شوية من هادوك لمتهمين اللي كانو كايصيفطو لديك لمستعمارة كانو كايعرفو يديرو لفلاحة، وهادو ماكانش عندهوم الدوزان وماكانوش باغين يديرو لخدمة. لمستعمارة كانت فلخطر ديال لمجاعة. حتى لعسكر ماكانش باغي يدير داكشي اللي كانو كايمليوه عليهوم لجينيرالات. كان على ارتر فيليپ يحرر شي متهمين باش يخلّيهوم يتسيدو على ݣرانهوم ويبداو لخدمة. ديك الساعات هاد الراجل كانت عندو السولطة على النص الشرقي ديال ؤسطراليا. السكان لاصليين دؤسطراليا كانو كايحتارمو ارتر فيليپ حيتاش كانت ناقصاه سنّة فلقدام. هاد السنّة هي اللي كانو هرسوها ليه فاش دارو ليه لمراسيم ديال ليستيقبال. الضياع. مات ارتر فيليپ ف31 غشت 1814 من مورا ماتلاح من شرجم فالطبقة التالتة فمدينة بات فلمملكة لمتحدة. ف2007 لقا جيفري روبيرتسون باللي لجتة ديال ارتر فيليپ ماكايناش فبلاصتها فلكنيسة. مامعروفش دابا فين كاينين. الناس كاتعتاقد باللي هاد لجتة ضاعة فالسبعينات فاش كانو كايعاودو لبني دلكنيسة.
دار لأوپيرا دسيدني

دار لاوپيرا دسيدني هي دار ديال لاوپيرا وبني معروف كاين فمدينة سيدني فلبلاد دؤسطراليا. تدار على الشكل ديال الشراع دلباطوات. بزاف ديال لعروض ولحفلات كايتدارو تمّاك، وكايوصلو ل2000 عرض فلعام كاتديرهوم اوپيرا ؤسطراليا، واللي هي الشركة ديال لاوپيرا فلبلاد. هاد لبني معلامة سياحية معروفة. تاريخ. لارض فين كاينة دار لاوپيرا دسيدني كاتسمّى بينيلونݣ پوينت. تبنات فديك لبلاصة قلعة تسمات فور ماكواري (بالنݣليزية: Fort Macquarie) عام 1817، وتهدمات ف1901 باش يدوز الديپّو ديال الطرام تاع سيدني من تمّا، واللي تحل ف10 غشت 1902. تريّب هاد الدّيپو ف1958 وبدات لخدمة فدار لاوپيرا فلعام اللي من بعد. هاد لمعلامة صممها لمهنديس الدانماركي يورن اوتزون ملّي ربح مسابقة ديال التصميم ف1957. هاد لمهنديس خلّا لخدمة ففبراير 1966 حيتاش لحوكومة مامانتش كاتخلّص ليه لفاكتورات ديالو. تحلات الدار ف20 اكتوبر 1973 من مورا عشر سنين و14 مرة ديال التمن اللي كانو متافقين عليه باش يبنيوه بيه. ف2001 عيطو تاني لاوتزون باش يجدد لبني ويرجّعو للتصميم ديالو لقديم.